**Ministru kabineta noteikumu projekta**

**„Grozījums Ministru kabineta 2012.gada 10.janvāra noteikumos Nr.47 „Noteikumi par Nekustamā īpašuma valsts kadastra informācijas sistēmas uzturēšanai nepieciešamās informācijas sniegšanas kārtību un apjomu””**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts ir izstrādāts, pamatojoties uz Nekustamā īpašuma valsts kadastra likuma 88.pantu, lai risinātu šīs sadaļas 2.punktā minētās problēmas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar 2015.gada 12.novembra likumu „Grozījumi Zemes ierīcības likumā”, kas stājās spēkā 2016.gada 1.janvārī, pieņemtie grozījumi Zemes ierīcības likuma 10.panta pirmajā daļā un pārejas noteikumu 10.punktā nosaka deleģējumu Ministru kabinetam līdz 2016.gada 1.jūnijam izdot Ministru kabineta noteikumus, kuros plānots noteikt vienkāršotu zemes ierīcības projekta izstrādes kārtību, saīsināt tā izstrādes termiņus un izmaksas, kā arī mazināt administratīvo slogu zemes ierīcības procesā, tajā skaitā nosakot, ka zemes ierīcības projektā tiek iekļauta informācija par projektētajām zemes vienībām piešķirtajiem kadastra apzīmējumiem, kas ir būtisks priekšnoteikums, lai vietējā pašvaldība (turpmāk – pašvaldība) varētu pieņemt lēmumu par nekustamā īpašuma lietošanas mērķu noteikšanu vai maiņu.  Līdz ar to pašvaldība, apstiprinot zemes ierīcības projektu, vienlaicīgi pieņems lēmumu par nekustamā īpašuma lietošanas mērķu noteikšanu vai maiņu. Tādējādi pašvaldība datus par zemes vienībai un zemes vienības daļai, kurai Nekustamā īpašuma valsts kadastra informācijas sistēmā (turpmāk – Kadastra informācijas sistēma) ir piešķirts kadastra apzīmējums, noteikto vai mainīto nekustamā īpašuma lietošanas mērķi un tam piekrītošo zemes platību varēs sniegt tiešsaistes datu pārraides režīmā.  Regulējuma mērķis ir labākas pārvaldes ieviešana – pakalpojumu kvalitātes uzlabošana, ieviešot elektronisko pārvaldi pašvaldību un Valsts zemes dienesta (turpmāk – Dienests) sadarbībā attiecībā uz datu par nekustamā īpašuma lietošanas mērķi un tam piekrītošo zemes platību nodošanu reģistrēšanai Kadastra informācijas sistēmā, neiesaistot kadastra subjektu šīs informācijas nodošanā.  Saskaņā ar Ministru kabineta 2012.gada 10.aprīļa noteikumu Nr.263 „Kadastra objekta reģistrācijas un kadastra datu aktualizācijas noteikumi” 20.2.apakšpunktu Kadastra informācijas sistēmā ieraksta pašvaldības sniegtās ziņas par nekustamā īpašuma lietošanas mērķi un tam piekritīgo platību zemes vienībā.  Šobrīd Ministru kabineta 2012.gada 10.janvāra noteikumu Nr.47 „Noteikumi par Nekustamā īpašuma valsts kadastra informācijas sistēmas uzturēšanai nepieciešamās informācijas sniegšanas kārtību un apjomu” 4.punkts nosaka, ka pašvaldība informāciju par tās administratīvo teritoriju Dienestam sniedz elektroniskā veidā vai papīra dokumenta veidā.  Praksē tas notiek tā, ka pašvaldība lēmumu par nekustamā īpašuma lietošanas mērķi un piekrītošo platību iesniedz Dienestam papīra formā klātienē vai nosūta, izmantojot elektronisko pastu (dokuments, kas parakstīts ar drošu elektronisko parakstu), bet atsevišķas pašvaldības datus nosūta, izmantojot tiešsaistes datu pārraides režīma programmatūru. Jau 2013.gadā tika izstrādāta šāda tiešsaistes datu pārraides režīma programmatūra, kas nodrošina pašvaldībām iespēju tiešsaistē nosūtīt datus par nekustamā īpašuma lietošanas mērķiem to iekļaušanai Kadastra informācijas sistēmā. Izstrādāto programmatūru pašvaldību informācijas sistēmas izstrādātājs – sabiedrība ar ierobežotu atbildību „ZZ Dats” integrējis Pašvaldību vienotajā informācijas sistēmā. Šobrīd programmatūru izmanto Rīgas pilsētas pašvaldība, Jelgavas novada pašvaldība un Jelgavas pilsētas pašvaldība. Laika posmā no 2013.gada 15.augusta līdz 2015.gada 30.novembrim Dienests iekļaušanai Kadastra informācijas sistēmā saņēmis Rīgas pilsētas pašvaldības informāciju par lietošanas mērķiem 4536 reizes, Jelgavas pilsētas pašvaldības – 60 reizes un Jelgavas novada pašvaldības – 20 reizes. Savukārt minētajā laika periodā Dienests ir reģistrējis lēmumus par nekustamā īpašuma lietošanas mērķiem 22 770 zemes vienībām (no tām par 7 664 zemes vienībām ar tiešsaistes datu pārraides režīma programmatūru) un lēmumus par nekustamā īpašuma lietošanas mērķiem 1 348 zemes vienības daļām (no tām par 417 zemes vienību daļām tiešsaistes datu pārraides režīmā).  Dienesta teritoriālā struktūrvienība piecu darbdienu laikā aktualizē kadastra datus vai pieņem lēmumu par kadastra datu aktualizācijas atlikšanu vai atteikumu, ja iesniegts dokuments par nekustamā īpašuma lietošanas mērķa noteikšanu vai maiņu (Ministru kabineta 2012.gada 10.aprīļa noteikumu Nr.263 „Kadastra objekta reģistrācijas un kadastra datu aktualizācijas noteikumi” 8.1.apakšpunkts). Ja datu aktualizācija Kadastra informācijas sistēmā nepieciešama ātrāk, nekā pašvaldība šos datus nodod Dienestam, kadastra subjekts pašvaldības lēmumu minēto datu reģistrācijai Dienestā var iesniegt pats.  Projekts paredz noteikt pienākumu visām pašvaldībām sniegt datus Kadastra informācijas sistēmai tiešsaistes datu pārraides režīmā nekustamā īpašuma lietošanas mērķu aktualizācijai zemes vienībām un zemes vienības daļām, plānotām zemes vienībām un plānotām zemes vienības daļām, kurām Kadastra informācijas sistēmā ir piešķirts kadastra apzīmējums. Tas nozīmē, ka pašvaldība datus ievadīs Pašvaldību vienotajā informācijas sistēmā un tiešsaistes datu pārraides režīmā dati tiks nodoti uz Kadastra informācijas sistēmu.  Ja dati tiks nodoti tiešsaistes datu pārraides režīmā, gan kadastra subjekts, gan valsts iestādes un pašvaldības pēc datu nodošanas tiešsaistē jau nākamajā dienā varēs saņemt aktuālo kadastra informāciju. Retos gadījumos var būt situācija, ka aktuālie dati nav pieejami uzreiz nākamajā dienā, ja Dienestam būs jāveic kādas korektīvas darbības datu savietošanai (piemēram, ja nesakrīt platības vai eksplikācijas sadalījums, tad jāveic manuālas darbības – platību salīdzināšana).  Pilnībā elektronizējot Dienesta sadarbību ar pašvaldībām informācijas apmaiņā par zemes vienību lietošanas mērķa maiņu un projektētajai zemes vienībai noteikto lietošanas mērķi, tiek sasniegts Informācijas sabiedrības attīstības pamatnostādņu 2014. – 2020.gadam, kas apstiprinātas ar Ministru kabineta 2013.gada 14.oktobra rīkojumu Nr.468, 5.3.apakšpunktā noteiktā rīcības virziena „Moderna un efektīva publiskā pārvalde” mērķis – sadarbībai starp publiskās pārvaldes procesu dalībniekiem gan iestādes ietvaros, gan starp iestādēm jānotiek tikai elektroniski, konceptuāli atsakoties no dokumenta kā publiskās pārvaldes procesu un informācijas organizācijas. Tas radīs iespēju ar informācijas un komunikācijas tehnoloģiju risinājumu palīdzību efektivizēt un optimizēt publiskās pārvaldes procesus. Līdz ar to zemes ierīcības projekta dzīves cikla procesi, kas saistīti ar Dienestu, būs pilnībā elektronizēti.  Lai izstrādāto programmatūru Pašvaldību vienotās informācijas sistēmas izstrādātājs – sabiedrība ar ierobežotu atbildību „ZZ Dats” varētu ieviest (uzstādīt) 116 pašvaldībās, ir nepieciešams laiks, tādējādi jānosaka, ka projekts stājas spēkā 2017.gada 1.janvārī. |
| 3. | Projekta izstrādē iesaistītās institūcijas | Tieslietu ministrija (Dienests). |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums pozitīvi ietekmēs pašvaldību un Dienesta sadarbību, kā arī kadastra subjektus un kadastra informācijas lietotājus. |
| 2. | Tiesiskā regulējuma ietekme uz tautsaimniecību un administratīvo slogu | Pašvaldībām izmaksas samazināsies, jo datu, kas saistīti ar nekustamā īpašuma lietošanas mērķiem, nodošana Dienestam elektroniskā vai papīra dokumenta formā tiks aizstāta ar datu ievadīšanu Pašvaldību vienotajā informācijas sistēmā, kuru pašvaldības pašlaik jau lieto.  Ir plānots, ka kadastra subjektam nebūs nepieciešamības sniegt reģistrācijai Kadastra informācijas sistēmā pašvaldības lēmumu par zemes vienībai un zemes vienības daļai, kurai Kadastra informācijas sistēmā ir piešķirts kadastra apzīmējums, nekustamā īpašuma lietošanas mērķa noteikšanu un maiņu, jo informācija no pašvaldības tiks saņemta tiešsaistes datu pārraides režīmā. Aktualizēto kadastra informāciju pašvaldības, kadastra subjekts un kadastra informācijas lietotāji parasti varēs saņemt jau nākamajā dienā, nevis piecu darbdienu laikā, kā ir šobrīd. Datu saņemšanai tiešsaistes datu pārraides režīmā ir daudz priekšrocību – samazinās darba apjoms Dienesta speciālistiem, jo notiek ātrāka un efektīvāka datu apstrāde, nav nepieciešams datus Kadastra informācijas sistēmā ievadīt manuāli. Praktisks ieguvums ir datu saņemšana tiešsaistē un uzglabāšana Kadastra informācijas sistēmā, kā rezultātā nav nepieciešama ienākošo dokumentu papildus apstrāde lietvedības sistēmā un to uzglabāšana arhīvā. |
| 3. | Administratīvo izmaksu monetārs novērtējums | Šobrīd 116 pašvaldības lēmumu par nekustamā īpašuma lietošanas mērķi un piekrītošo platību iesniedz Dienestam papīra formā klātienē vai nosūta, izmantojot elektronisko pastu (dokuments, kas parakstīts ar drošu elektronisko parakstu). Projekts paredz, ka pašvaldības datus ievadīs informācijas sistēmā, un tiešsaistes datu pārraides režīmā ar programmatūru dati tiks nodoti uz Kadastra informācijas sistēmu.  Pieņēmumi:  Vidējā c/h darba likme Latvijā 2015.gadā – EUR 4,85  Vidējais lēmumos iekļauto zemes vienību skaits gadā – 6 500  Izpildes laiks pašvaldības lēmuma izraksta sagatavošanai un iesniegšanai – 1 h  Pašvaldības lēmuma izraksta izdrukas izmaksas – EUR 0,04 uz viena lēmuma izrakstu  Vidēji vienā pašvaldības lēmumā piecas zemes vienības  Plānotais izpildes laiks, ieviešot projektu, vienas zemes vienības ievadei informācijas sistēmā – 1 min  Aprēķins:  Esošā situācija 116 pašvaldībām:  Izmaksas gadā pašvaldībām – 6500 zemes vienības/5 \* EUR 4,85 + 6500 zemes vienības/5 \* EUR 0,04 = EUR 6357  Plānotā situācija 116 pašvaldībām:  Informācijas sistēmā ieraksta zemes vienību datus  Izpildes laiks uz vienu zemes vienību – 1 min  Darba algas izmaksas uz vienu zemes vienību – 0,08 EUR  Izmaksas gadā – 6500 zemes vienības \* (EUR 4,85 \* 1min/60) = EUR 525  Administratīvas izmaksas pašvaldībām pēc projekta ieviešanas samazināsies par EUR 5832 gadā.  Administratīvās izmaksas Dienestam, saņemot datus tiešsaistes datu pārraides režīmā, samazināsies par EUR 2 408 gadā (viena lēmuma apstrādes laiks – 30 min, lēmumu skaits gadā – 1 040, kadastra inženiera vidējā samaksa stundā EUR 4,63).  1 040 lēmumi \* (30min/60 \* EUR 4,63) = EUR 2408 |
| 4. | Cita informācija | Nav. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Ministru kabineta noteikumu projekts „Zemes ierīcības projekta izstrādes noteikumi”. Šo noteikumu projektu ir nepieciešams izstrādāt, jo 2015.gada 12.novembra likuma „Grozījumi Zemes ierīcības likumā”, kurā ietvertais regulējums stājās spēkā 2016.gada 1.janvārī, pārejas noteikumu 10.punkts paredz Ministru kabinetam līdz 2016.gada 1.jūnijam izdot noteikumus par kārtību, kādā izstrādā un apstiprina zemes ierīcības projektu un tā grozījumus, to saturu, prasībām paskaidrojuma rakstam un grafiskajai daļai, kā arī par datu un dokumentu aprites kārtību. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projektu tiks ievietota Dienesta, Tieslietu ministrijas un Valsts kancelejas tīmekļa vietnēs. |
| 2. | Sabiedrības līdzdalība projekta izstrādē | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1apakšpunktam jebkura privātpersona varēs līdzdarboties projekta izstrādē, rakstiski sniedzot viedokli par projektu tā izstrādes stadijā.  2013.gadā Dienests organizēja prezentāciju un diskusiju ciklu Latvijas reģionos par iespējām elektronizēt nekustamā lietošanas mērķu nodošanu no pašvaldībām uz Dienestu tiešsaistes datu pārraides režīmā:  2013.gada 30.janvārī Rēzeknē, Rēzeknes novada domē;  2013.gada 5.februārī Daugavpilī, Daugavpils novada kultūras centrā;  2013.gada 13.februārī Liepājā, Liepājas pilsētas domē;  2013.gada 20.februārī Kuldīgā, Kuldīgas pilsētas domē;  2013.gada 27.februārī Ventspilī, Ventspils bibliotēkā;  2013.gada 13.martā Valmierā, Vidzemes Augstskolā;  2013.gada 15.martā Gulbenē, Gulbenes novada domē;  2013.gada 20.martā Cēsīs, Cēsu novada domē un Cēsu Pieaugušo izglītības centrā;  2013.gada 4.aprīlī Jelgavā, Latvijas Lauksaimniecības universitātes Lauku inženieru fakultātē, Akadēmijas ielā 19;  2013.gada 16.aprīlī Jēkabpilī, Krustpils novada domē, Rīgas ielā 150A.  2015.gada laikā pasākumu ciklā „Reģionu dienas 2015. Informācija. Sadarbība. Risinājumi”, Dienests informēja pašvaldību un citu ar nekustamo īpašumu nozari saistītu organizāciju speciālistus par aktualitātēm Dienesta darbības jomās, tai skaitā aicināja izmantot tiešsaistes datu pārraides režīma programmatūru, kuru veiksmīgi izmanto jau trīs pašvaldības. Pasākumi notika:  2015.gada 17.martā – Kuldīgā, Gulbenē;  2015.gada 18.martā – Daugavpilī, Rīgā;  2015.gada 19.martā – Grobiņā;  2015.gada 20.martā – Valmierā;  2015.gada 24.martā – Jēkabpilī;  2015.gada 25.martā – Rīgā;  2015.gada 27.martā – Rēzeknē;  2015.gada 31.martā – Jelgavā. |
| 3. | Sabiedrības līdzdalības rezultāti | Saņemtie 2013.gada un 2015.gada diskusiju dalībnieku priekšlikumi tika izvērtēti projekta izstrādē. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Dienests, pašvaldības. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiek veidotas. Esošu institūciju likvidācija vai reorganizācija netiek plānota. |
| 3. | Cita informācija | Nav. |

Anotācijas III un V sadaļa – projekts šīs jomas neskar.

Iesniedzējs:

Tieslietu ministrijas

valsts sekretārs Raivis Kronbergs

09.02.2016. 16:36

1744

G.Rudzīte

67038691, gita.rudzite@vzd.gov.lv